Poliisin palveluverkoston muuttamisesta sisäasiainministeriölle annettava lausunto

716/00.01.02/2012

KH § 4	Valtioneuvoston vuoden 2012 huhtikuussa tekemän päätöksen mukaan poliisin hallintoa uudistetaan vuosina 2014 - 2015. Poliisiyksiköiden määrä vähenee, ja niiden tehtäviä arvioidaan uudelleen. Sisäasiainministeriön johdolla toimiva työryhmä valmistelee poliisin hallinnon uudistamista. Työryhmä esittää muutoksia poliisin palveluverkostoon. Nykyään valtakunnassa on 24 pääpoliisiasemaa, 66 poliisiasemaa ja 60 palvelupistettä. Poliisilla on lisäksi yhteispalvelupisteitä. Poliisin asiakaspalvelu on enimmäkseen lupapalvelua. 

Työryhmä ehdottaa poliisin toimipisteiden ja yhteispalvelupisteiden määrää muutettavan. Toimitilaratkaisuja ja toimipisteiden sijaintia muutetaan vastaamaan palvelujen kysyntää. Työryhmä toteaa poliisin asiakaspalvelun muuttuvan lähivuosina huomattavasti. Lupahallinnon säännösmuutosten, sähköisen asioinnin lisääntymisen ja toimintatapojen uudistamisen arvioidaan vähentävän asiakaskäyntejä kolmen seuraavan vuoden aikana jopa 75 prosenttia. Poliisi pyrkii tehostamaan toimintaansa ja korjaamaan kustannusrakennettaan. Toimitilakustannusten kasvua pyritään hillitsemään.       
 
Työryhmä on luonnostellut toimipisteiden sijoittumisen kriteerit ja kriteerien mukaisen palveluverkoston. Sisäasiainministeriö pyytää työryhmän ehdotuksesta lausuntoa kunnilta, joiden alueella poliisin palveluverkko muuttuu. Ministeriön lausuntopyyntö ja siihen liittyvä työryhmän ehdotus ovat liitteenä. 

Kanta-Hämeessä poliisilaitosten määrä vähenee 11:een. Poliisilaitoksen esitetään sijaitsevan Forssassa jatkossakin.   
(MP)

Kaupunginjohtajan sijainen, rehtori: Kaupunginhallitus antaa kaupungin puolesta sisäasiainministeriölle seuraavan lausunnon

Forssan kaupunki pitää ehdottoman tärkeänä, että Forssassa on jatkossakin poliisiasema. Asemalla tulee olla riittävästi henkilökuntaa ja monipuoliset palvelut. Muuten poliisin palvelukyky vaarantuu merkittävästi Forssan seudulla.   

Kaupungin näkemyksen mukaan Hämeenlinna on mahdollisesti yhdistettävien Kanta- ja Päijät-Hämeen poliisilaitosten yhteisen pääpoliisiaseman luonteva sijaintipaikka. Hämeenlinna olisi lähes keskellä uuden poliisilaitoksen toimialuetta. Viranomaisyhteistyössä Etelä-Suomen aluehallintoviraston päätoimipaikan välitön läheisyys olisi ilmeinen etu. 

Päätös: Kaupunginhallitus hyväksyi ehdotuksen. 

	Otteen oikeaksi todistaa Forssassa 11.1.2013

	Saija Helenius
	toimistosihteeri